runetrust/blame-folketinget-dk huggingface dataset:
Mikkel Dencker (DF), 2012-10-09:
Det kan på kort sigt selvfølgelig være en bagdel at skulle købe kvoterne, men på den anden side kan vi så også se, at danske virksomheder, i kraft af at vi har haft høje energipriser i mange år, jo allerede har fået energieffektiviseret ret meget – og det skal vi også anerkende – sådan at det bliver en konkurrencemæssig fordel, at vi har den her energieffektive produktion i Danmark, mens man i andre, måske syd- og østeuropæiske lande, har langt højere brændstof- og CO2-forbrug, når man producerer, og dermed kommer til at skulle købe flere kvoter, hvormed man får en dyrere produktion.
Anders Fogh Rasmussen (V), 2004-11-17:
Men jeg kan da bare sige til hr. Keld Albrechtsen, at regeringen har ambitiøse mål på miljøområdet, og som jeg tidligere har sagt, er det regeringens opfattelse, at den stigning, der måtte komme i husdyrproduktionen i Danmark, herunder i svineproduktionen, skal være forenelig med de ambitiøse miljømål, regeringen har sat sig.
Søren Søndergaard (EL), 1997-12-11:
Hvis man ser på det udvalg, der har arbejdet under Justitsministeriet, så har det jo i altovervejende grad været et udvalg bestående af politiets folk, og derfor kan det være, at den eneste overvejelse, som måske har været gjort i denne her forbindelse, er, at politiet egentlig hellere ville have, at institutioner og forretninger gemte på de pågældende ting, frem for at politiet skulle gøre det, og vi må indrømme, at det synes vi faktisk ikke er nogen særlig god begrundelse.
Sophie Hæstorp Andersen (S), 2008-01-10:
Vi ved som sagt, at vi har rekrutteret en lang række indiske læger i Region Midtjylland, og de har så udtalt, at hvis ikke Danmark havde tilbudt dem at blive ansat her, ja, så var de ikke taget til Danmark, men så var det nok blevet USA, England, Holland, Belgien eller måske Tyskland, fordi deres mål var at komme ud.
Torben Rechendorff (KF), 1997-11-28:
, at ministerens forslag, sådan som det ligger her, er meget fornuftigt. Vi synes også, at det er ret og rimeligt, at Statens Kunstfonds bestyrelse skal administere nyordningen med igangsætningsstipendierne. De 72.000 kr. over to år vil man vel altid kunne diskutere, for hvad er det nu for en grænse, vi arbejder med?
Frank Aaen (EL), 2009-05-26:
Og når man undlader at regulere personfradraget, ja, så er slutresultatet altså sådan - og det kan regeringen ikke komme uden om at flere hundrede tusind skatteydere i det her land får et tab eller meget små lettelser i modsætning til dem, der ligger oppe i toppen af indkomstskalaen.
Martin Lidegaard (RV), 2007-01-18:
Dengang havde SF samme holdning som De Radikale på det grundlag, der var, nemlig at det var for skadeligt for miljøet, og vi ville hellere bruge pengene til andre investeringer i den kollektive trafik i Jylland, på en letbane i Århus og en letbane omkring København osv. osv.
Brian Mikkelsen (KF), 2008-01-18:
Der påpegedes ganske vist også en række fordele ved overgang til finanslovfinansiering, herunder at man jo ville komme sortseerproblematikken til livs, at man ville løse konvergensproblemet, at der ville blive en mere ligelig fordeling af udgiften for borgerne, og at opkrævningen ville blive billigere.
Jesper Petersen (S), 2017-10-25:
Men fru Louise Schack Elholm er jo klog nok til at vide, at det, der er forholdet med elbilerne, er, at man som forbruger må foretage en prissammenligning mellem en elbil og en konventionel bil, og elbilerne er stadig væk typisk noget dyrere end de andre.
Per Stig Møller (KF), 2002-12-05:
Det vil sige, at den værdifulde debat, vi nu kunne have haft igen i Folketinget om situationen i Tjetjenien, og hvad vi skal gøre - jeg medgiver, at hr. Søren Søndergaard prøvede, men de andre prøvede ikke - smed hr. Holger K. Nielsen og hr. Lars Kramer Mikkelsen totalt på gulvet.
Martin Lidegaard (RV), 2006-01-17:
Af en eller anden grund er det det eneste, man ikke ønsker at diskutere, på trods af at Velfærdskommissionen udtrykkeligt siger: Vi kan blive ved med at piske folk rundt i manegen med starthjælp og kontanthjælpsloft, og jeg skal give dig, og aktivering, men gulerødderne mangler vi fuldstændig i dansk politik.
Margrethe Vestager (RV), 2001-01-30:
Jeg kan således ikke tilslutte mig den del af forslaget, som angår en gold offentliggørelse af karakterer, og jeg kan ikke tilbageholde forbløffelsen over, at partierne bag forslaget i den grad synes at have skiftet opfattelse i forhold til de ordførertaler, vi kunne høre, da lovforslag nr. L 133 om offentliggørelse af kontrolresultater på fødevarelovens område var til første behandling den 9. januar i år.
Sophie Hæstorp Andersen (S), 2007-05-11:
Jeg vil høre ordføreren, om han er bekendt med, at de mange eksperter, som var med til at lave rapporten i 1998 og dermed i første omgang afviste forsøg med lægeordineret heroin i Danmark, f.eks. i Berlingske Tidende den 29. januar i år jo har ændret synspunkt siden hen, og jeg vil egentlig godt høre ordførerens tanker om det, at eksperter altså også går hen og ændrer holdning hen ad vejen, og om det skulle få Venstre til at ændre holdning også.
Lars Barfoed (KF), 2002-05-03:
Jeg hæftede mig ved, at kernen i argumentationen fra hr. Søren Søndergaards side, når man sådan dissekerede den, var, at det her kunne betyde, at der var en overenskomst med ringere vilkår end andre overenskomster, som fik lov at leve, fordi man ikke måtte konflikte imod den.
Torsten Schack Pedersen (V), 2022-05-12:
Jeg kan bare ikke forstå – for mig bekendt er der bred enighed om reglerne for politiagenter – at regeringen på den ene side mener, at når politiet eventuelt bruger en meddeler, så skal der, og jeg synes, det er fair, helt naturligt være nogle begrænsninger for, hvor aktiv en politimeddeler må være, ud fra nogle helt naturlige retssikkerhedsmæssige principper, men at regeringen så på den anden side støtter et princip om, at vi så bare sender nogle unge mennesker ud for at prøve at begå ulovligheder, så vi kan straffe nogle.
Helle Bonnesen (KF), 2023-12-07:
Vi er nødt til at vente, til konflikten er slut og der er fundet en ny måde at administrere Gaza på uden indblanding fra Hamas, medmindre der selvfølgelig er pauser, som kan give os muligheden for humanitære korridorer, så hjælp kan komme ind og folk forhåbentlig kan komme ud.
Troels Lund Poulsen (V), 2010-02-03:
Den her undersøgelse har mange fejl i sig, og derfor giver det heller ingen mening at sammenligne det ene land med den andet, for der er en lang række faktorer, man bliver nødt til at tage hensyn til. Med hensyn til biodiversitet lægger jeg mig så ned og siger: Ja, vi har en udfordring på biodiversitet, og det har jeg også sagt tidligere, den er ikke blevet fire gange så god, og derfor vil jeg også gerne bede hr. Ole Vagn Christensen om at tænke sig om, inden han bruger den her sammenligning, for den giver ingen mening.
Svend Erik Hovmand (V), 1998-06-26:
Og hvis man læser betænkningen, vil man jo også se, at her er det pindet ud, hvad der ligger i de forberedelser, som skal gøres: Der skal satses på en komfort og en rejsetid, som svarer til en fornuftig standard, og der skal udarbejdes konkrete udspil fra trafikministeren, sådan at vi har noget konkret at tage stilling til.
Morten Østergaard (RV), 2018-10-04:
For nylig drog fru Mette Frederiksen en parallel til filmperlen »Zappa« og sammenlignede Folketingets Tulle – altså hr. Kristian Thulesen Dahl – med filmens Mulle, som måtte spise en skovsnegl for at få sin marokkopude.
Hans Kristian Skibby (DF), 2010-05-04:
Og det gør man bedst, synes vi, ved at man giver branchen bedre handlemuligheder, større fleksibilitet, færre udgifter, frem for det, som ordføreren prøver på, nemlig at sætte afgifterne op med 1,1 mia. kr., hvis man ellers står ved sit ansvar, og det går jeg ud fra, for Enhedslisten har jo sagt, at man vil stemme for en S-SF-regering.
Marlene Harpsøe (DF), 2010-02-05:
Og så må jeg sige, at hvis det er, at man har nogle kriminelle tendenser, altså har lyst til at begå indbrud eller slå gamle fru Hansen ned på gaden eller begå vold mod ens kone derhjemme, så må man altså lige tænke sig godt om, før man begiver sig ud i det.
Lars Løkke Rasmussen (V), 2010-04-14:
Vi har år for år hørt den sang, som også synges frem her, og man kan undres over, at der overhovedet er en eneste offentligt ansat tilbage, for hvis man ligesom opsummerer de angreb, der har været om besparelser, burde der jo slet ikke være nogen offentlig sektor tilbage.
Kim Edberg Andersen (NB), 2023-02-23:
Jeg er fuldstændig enig med fru Inger Støjberg i, at hvis man ønsker en folkeafstemning, skal man også have lyst til at gennemføre en folkeafstemning, og i Nye Borgerlige har vi lyst til at gennemføre en folkeafstemning, fordi vi tænker, at det nok er tæt på at være det mest demokratiske, man kan gøre.
Line Barfod (EL), 2007-02-07:
Hvis man ønsker, at disse grupper i samfundet skal have den samme mulighed for at få den retshjælp, som vi andre regner for noget helt naturligt i et retssamfund, kræver det derfor, at der gøres et opsøgende arbejde, og det er derfor, vi mener, at det er nødvendigt at lave en permanent ordning.
Karin Nødgaard (DF), 2012-08-20:
Der er jævnligt blevet trukket på smilebåndet, bl.a. hos de mennesker, der ikke har haft udsigt til at få ældrechecken, men der hersker ikke tvivl om, at det hos modtagerne er et højdepunkt i året, når den kommer ind ad døren i januar måned.
Pernille Rosenkrantz-Theil (EL), 2002-01-24:
Det er selvfølgelig klart, at det er et fremskridt for de 16-årige i andre lande, primært i de latinamerikanske lande, at de i fremtiden har nogle minimumrettigheder, men umiddelbart vil jeg mene, at det var bedre, hvis man sagde, at det er helt uacceptabelt, at under-18-årige frivilligt kan rekrutteres til militæret.
Søren Krarup (DF), 2002-01-11:
Det er ensbetydende med, at der dér er en vilje til at blive dansk, som man må respektere, og det har jo altså også ført til, at han er blevet dansk statsborger og medlem af Folketinget, hvilket også er helt i orden, når han skriver under på den grundlov, der netop understreger, at dette er det danske Folketing og ikke en abstrakt international arena, hvor alle er fuldstændig ens.
Peter Duetoft (CD), 1997-12-17:
Selv om vi måske nok er enige på mange områder omkring dette her, kan jeg alligevel ikke forstå, at man først skal komme med pengene og derefter diskutere den praktiske måde, man skal bygge systemet op på. Hvis jeg nu påstår - jeg mener, at jeg har ret, og jeg mener, at jeg kan bevise det - at problemet omkring psykiatrien ikke er pengene, men at de penge ikke bliver brugt godt og effektivt nok, fordi systemet er forkert, strukturen er forkert, ansvarsfordelingen er forkert, så er det da klogt at lave ansvarsfordelingen og strukturen om i stedet for bare at give en ny check. Derfor vil jeg godt give hr. Bruno Jerup et tilbud, jeg håber han ikke kan afslå, nemlig det tilbud, at hr. Bruno Jerup og jeg og andre folk - for jeg håber, den her sag er så vigtig, at den ikke bliver partipolitisk - sætter os sammen fra nu af og foråret igennem og prøver at kigge på strukturen og økonomien sammen, og at vi så prøver at komme med et oplæg til finansloven for 1999 og årene derefter om, hvad der skal bruges på det her område, så vi får set på tingene sammen.
Uffe Elbæk (ALT), 2018-04-06:
Så det, der lidt er et dilemma for os i Alternativet, er, at vi på den ene side står vagt om vores demokratiske institutioner, som vi kender dem i dag, og på den anden side tænker på, hvordan vi udvikler dem, dvs. hvordan vi bygger en ny sådan demokratisk bro imellem os, der er herinde på Christiansborg, og så borgerne uden for?
Lars Boje Mathiesen (NB), 2022-05-18:
Jeg forstår godt problematikken omkring kolonihaver, men jeg synes også, vi skal se på, at det for nogle af de mennesker, som har valgt at bo i en kolonihave, er, fordi de ikke har haft andre valgmuligheder, og at det for nogle er, fordi de har nogle ting i livet, som gør, at de bedre kan være der.
Kathrine Olldag (RV), 2020-11-24:
Radikale Venstre lavede aftalen med åbne øjne – forstået på den måde, at vi fuldt ud er klar over, at afgiften også kan have den afledte adfærdsmæssige konsekvens, at nogle spillere vil hoppe over på det sorte marked, altså på det ulovlige.
Naser Khader (KF), 2018-05-29:
Så der er med andre ord opmærksomhed på udfordringen, og der er lovgivning på området, der nu bliver skærpet, men der er, som justitsministeren har været inde på, også behov for en oplysningsindsats om de eksisterende muligheder, en indsats, som politiet skal være opmærksom på og videreformidle.
Kim Behnke (FRI), 2000-12-13:
Så skal jeg i øvrigt sige, at i forhold til de mange andre ændringsforslag, der er stillet, vil vi stemme ja til 149 af de ændringsforslag, der kommer til afstemning, og vi vil stemme nej til 140, og tiden tillader ikke, at jeg gennemgår dem alle sammen.
Christine Antorini (S), 2006-10-24:
Der er hermed fuld opbakning fra Socialdemokraterne til det her forslag, fordi vi mener, det præcis rammer protestskolerne – det vil jeg gerne kalde dem, der oprettes som privatskole med statens penge i form af 80 pct. støtte i en nedlagt folkeskole – men det rammer ikke de ægte friskoler.
Jane Heitmann (V), 2020-12-09:
Vi har været indkaldt til enkelte forhandlingsmøder i ministeriet om det gode ældreliv, hvor også problemstillingen har været drøftet, men det var før coronalockdown tilbage i marts, og siden er alt gået i stå – eller i hvert fald næsten gået i stå, for i dag kl. 14.38 modtog vi ordførere en invitation til forhandlinger og et notat om retten til fravalg af genoplivningsforsøg ved hjertestop.
Eva Flyvholm (EL), 2021-05-25:
Uanset hvad vi måtte mene om Danmarks krige, og uanset at vi kan være politisk uenige om det, synes jeg egentlig, at man burde kunne være enig om, at det skal være gennemsigtigt, hvilke menneskelige og økonomiske konsekvenser der er forbundet med at føre krig.
Frank Aaen (EL), 2010-05-31:
Jo, men så kan vi måske få en forklaring, som vi før efterlyste fra hr. Bent Bøgsted, på, hvordan det hænger sammen, at man siger, at der ikke er nogen, der bliver ramt, og alligevel regner med udgifter på 1,3 mia. kr. til mere kontanthjælp
Lene Espersen (KF), 2004-02-26:
Regeringen kan naturligvis fuldt og helt støtte den grundtanke, at borgernes retssikkerhed skal beskyttes, og regeringen er selvsagt også enig i, at myndighederne skal være meget opmærksomme på at overholde lovgivningens regler, herunder f.eks. forvaltningslovens regler om partshøring, klagevejledning og begrundelse for afgørelser.
Morten Østergaard (RV), 2011-01-25:
Jeg kan ikke dy mig for at spørge fru Johanne Schmidt-Nielsen, om ikke hun og Enhedslisten ærgrer sig over, at Danmark har et forbehold over for de retlige indre anliggender, for ellers kunne vi have været med ved tilblivelsen af dette direktiv, som på en lang række områder synes at være udmærket til at forbedre også den praksis, vi har i Danmark.
Mikkel Bjørn (DF), 2025-01-09:
Dansk Folkeparti kæmper for, at statsborgerskaber alene gives til mennesker, der gennem adfærd og initiativ har gjort sig fortjente til det, og hvor vi som Folketing har en berettiget og velbegrundet formodning om, at tildeling af dansk statsborgerskab vil være en god beslutning; man kunne sige en god investering kulturelt, socialt og økonomisk for det danske samfund og de danske borgere.
Thor Möger Pedersen (SF), 2011-10-12:
Flere elementer af finansieringen vil kunne bringes i spil i den her forbindelse, og jeg vil igen ikke udelukke, at man kunne se på en klimaafgift på flytrafikken, men EU har, så vidt jeg husker, og det er vist det, der bliver spurgt om, med virkning fra den 1. januar 2012 indført CO2-kvoter for flyvninger, der starter og/eller slutter i EU.
Christian Friis Bach (RV), 2024-01-24:
Det er endda fra tre lande, der er permanente medlemmer af FN's Sikkerhedsråd, altså Rusland, Kina og Frankrig, og faktisk har også FN's generalsekretær sået tvivl om, hvorvidt den FN-resolution, der citeres, udgør et mandat til at lave offensive operationer ind i Yemen.
Halime Oguz (SF), 2022-04-27:
I SF mener vi, at de flygtninge, som har bidraget til det danske samfund og levet op til vores krav gennem 8 år, dertil yderligere et par år, har fortjent dansk statsborgerskab af den simple grund, at de lever op til alle de krav, som en permanent opholdstilladelse og et muligt efterfølgende statsborgerskab kræver af dem.
Mette Frederiksen (S), 2023-10-05:
Og jeg minder bare om, at da den åbne dør, som mange af os her i Folketinget har været meget, meget glade for, blev smækket i – bogstavelig talt i hovedet på regeringen og dermed også Folketinget – var der, som jeg hørte det, et massivt ønske hos Folketingets partier om, at vi gjorde alt, hvad vi kunne, for at få åbnet den dør.
Anders Samuelsen (LA), 2017-02-08:
Hvis man nu forestillede sig den situation, at briterne er ude af EU, og at de har fri adgang til at konkurrere ind i EU, men at de så samtidig nu kan udnytte den mulighed, at de står uden for, til at indføre en masse statsstøtte i forhold til udvalgte dele af deres private virksomheder, så ville danske virksomheder blive stillet i en ufordelagtig situation.
Tove Videbæk (KRF), 2003-01-31:
Selv om borgeren er nok så veluddannet og kompetent til en stilling og gerne vil have den - jo før jo bedre - og selv om en arbejdsgiver gerne vil ansætte denne person, også jo før jo bedre, må arbejdsgiveren af og til sige til ansøgeren: Jeg kan desværre ikke ansætte dig, hvis du ikke melder dig ind i denne bestemte fagforening, så det bliver du altså nødt til, hvis du vil have jobbet.
Jeppe Jakobsen (DF), 2016-04-15:
Jeg kan som en sidebemærkning sige, at i min egen tid som befalingsmand har jeg set utallige kreative forsøg på at unddrage sig tjeneste med lægelige begrundelser, og derfor er det jo nok meget fornuftigt, at det er nogle læger, der har forstand på området, der træffer beslutningerne.
Simon Emil Ammitzbøll-Bille (UFG), 2020-06-18:
Men det er vel ikke sådan, at fordi staten på et tidspunkt har sagt, at en borger måske har gjort noget, som man så fandt frem til at vedkommende ikke havde gjort, så skal man bare kunne opbevare personfølsomme oplysninger om borgeren i uendelig tid.
Martin Lidegaard (RV), 2021-12-09:
Det er en enestående institution i det danske folkestyre, hvor partierne kan give hinanden håndslag – ikke juridisk, ikke over for en eller anden myndighed, men politisk – på, at vi ikke ønsker at sende vores styrker i krig, uden at der er tilpas mange i Folketinget, der synes, at det er en god idé.
Benny Engelbrecht (S), 2021-10-28:
Det er sådan set også det, som jeg hørte fru Heidi Bank notere sig i sin ordførertale – at man fra Venstres side sætter pris på, at der altså vil blive taget højde for de høringssvar, som Dansk Erhverv og Dansk Industri har afgivet, og som jeg ved at også Transportudvalget har fået sammen med høringsnotatet.
Simon Emil Ammitzbøll (RV), 2007-04-26:
Det er jeg sådan set ikke blevet klogere af, fordi det virker, som om det mest var det, man vist i moderne politik kalder at lukke en flanke, nemlig at man går ud og siger sådan lidt floromvundet om et emne, for så håber man, at der ikke bliver diskuteret mere om den sag.
Kristian Jensen (V), 2008-01-30:
Men ligesom jeg er nødt til at fortælle mine børn, at de altså må vente til den 24. med at finde ud af, hvad der konkret er i pakkerne under træet, så må hr. Nick Hækkerup også vente til på tirsdag med helt konkret at finde ud af, hvad det er, regeringen lægger op til med hensyn til børnefamilieydelsen.
Keld Albrechtsen (EL), 2001-05-03:
Det harmonerer altså ikke med, hvad udenrigsministeren sagde for et øjeblik siden, hvor han beskrev en situation, vi faktisk risikerer, nemlig at Kina om 20 år også er en supermagt, og at der opstår et fjendtligt koldkrigsforhold mellem Kina og USA, hvis det her videreføres.
Peter Duetoft (CD), 1998-10-08:
Det er en holdningsbearbejdning, og jeg glædede mig så meget over, at fru Pia Christmas-Møller nævnte, at der var så store problemer for de 50-54-årige med denne holdningsbearbejdning. Men det, jeg ikke kan forstå, er, at hvis arbejdsmarkedet siger nej tak til de 50-54-årige, hvorfor skulle de så sige ja tak til de 60-63-årige?
Jann Sjursen (KRF), 2001-05-03:
Det må f.eks. undre, at Bushadministrationen efter alt at dømme ikke foreløbig har tænkt sig at udnytte de forhandlingsmuligheder over for Nordkorea, som blev resultatet af Clintonadministrationens og Sydkoreas præsident Kim Dae Jungs målbevidste indsats for at normalisere forholdet mellem Nord- og Sydkorea.
Morten Bødskov (S), 2012-06-06:
Det er vigtigt, og derfor indgår det selvfølgelig også i regeringens fremlagte program for god regeringsførelse, at der, i forbindelse med at lovforslag sendes i høring, kan sættes og fastsættes rimelige høringsfrister, der sikrer, at organisationer og andre kan få lov til, sådan som det selvfølgelig skal være, at komme til orde.
Lotte Rod (RV), 2019-01-22:
Jeg ved ikke, om justitsministeren kan tåle mere ros i dag, men jeg vil alligevel godt kaste mig ud i det, for Radikale Venstre og regeringen har været meget uenige på justitsområdet i den seneste folketingssamling, og derfor synes jeg også, det er på sin plads at sige, at det her er et virkelig godt lovforslag og et vigtigt lovforslag, som justitsministeren er kommet med, og som vi meget gerne bakker op om.
Morten Messerschmidt (DF), 2006-04-19:
Til Venstre, hvis ordfører ikke kunne være til stede, vil jeg sige, at jeg tror, det var meget belejligt for Venstres ordfører ikke at være til stede, for sjældent har jeg oplevet en mere flommeeuropæisk tale; sjældent har jeg oplevet, at man klarere har meldt ud imod demokratiet til fordel for Europas Forenede Stater;
Per Clausen (EL), 2006-01-19:
På den måde kan de her dårlige ting sammen med andre dårlige ting, der rammer de danske forbrugere, måske være med til at sætte gang i en hårdt tiltrængt diskussion, hvor vi kan få gjort op med den EU-konstruktion, vi har valgt at lave med det indre marked og den frie bevægelighed som det altoverskyggende og ene dominerende kriterium for, om ting er gode eller dårlige.
Inger Støjberg (DD), 2023-02-02:
Måske ville det være på sin plads, at man sagde, at nu stemmer I det her igennem – det kan jeg så forstå at regeringen gør; det bliver ikke med vores stemmer; vi kommer til at stemme imod det – men at man så i det mindste sagde til danskerne, at det så kan indgå i ligningen efter et folketingsvalg, og at man så venter med at gennemføre det.
Pernille Skipper (EL), 2015-02-26:
De to afgørende argumenter har for os i Enhedslisten for det første været risikoen for, at personer, der i dag dømmes for forsætlig voldtægt, vil blive dømt efter uagtsomhedsbestemmelsen, og for det andet, at der kan komme mere fokus på offerets opførsel forud for krænkelsen, fordi uagtsomhed jo juridisk indebærer en vurdering af, hvad gerningspersonen burde have indset på grund af omstændighederne.
Kristian Pihl Lorentzen (V), 2015-05-21:
Det, vi bare vil pege på her, er, at der er sket en uacceptabel glidning, og der er jeg ked af at Socialdemokraterne ikke vil være med til at lytte til de tusindvis af borgere, der føler deres ejendomsret krænket – den er som sagt grundlovssikret – fordi kommuner og andre undlader at vedligeholde vandløbene i henhold til de vandløbsregulativer, der er.
Anders Fogh Rasmussen (V), 2002-05-29:
Jeg er ikke enig i hr. Villy Søvndals konklusion om uheldige bemærkninger, men jeg kan kort og godt svare hr. Villy Søvndal: Nej, forsvarsministerens udtalelse er ikke udtryk for en ændring af regeringens holdning til spørgsmålet om radaren i Grønland.
Allan Niebuhr (KF), 2007-10-12:
Men det er et konservativt projekt, at vi skal have styr på de budgetter, også med baggrund i det, jeg sagde før, altså at vi går ind og ser på, hvad det er for nogle midler, vi egentlig talt har i det, og det er på den baggrund, det konservative forslag om en reduktion på budgettet skal ses.
Sophie Hæstorp Andersen (S), 2010-03-16:
Det er grundlæggende positivt, men det kan jo også medføre nye konflikter, hvis ikke der tages hånd om at sikre, at der på disse møder eventuelt deltager en form for mægler imellem de to parter, eller i hvert fald at der sker en form for forventningsafstemning inden mødet.